Κείμενο 1

Μεγάλο μέρος των διαθέσιμων πόρων δαπανάται στην προσπάθεια να

δημιουργήσουμε σχολεία που να παρέχουν ποιοτική εκπαίδευση για τους μαθητές.

Εντούτοις, αναζητώντας τις πλέον πρόσφατες τεχνολογικές εξελίξεις για να κάνουμε την

εκπαίδευση πιο αποτελεσματική, μπορεί να παραμελήσουμε τη θεμελιώδη ανάγκη για

ένα ασφαλές σχολικό περιβάλλον στο οποίο οι μαθητές να αισθάνονται ευπρόσδεκτοι,

να μαθαίνουν και να αναπτύσσονται.

Εάν ένα σχολείο δεν είναι ασφαλές, οι συνέπειες για τα παιδιά είναι πολλές.

Επιπλέον, εάν οι ίδιοι οι μαθητές δεν αισθάνονται ασφαλείς μέσα στο σχολείο, οι

συνέπειες είναι εξίσου σοβαρές για το σχολείο και τους εκπαιδευτικούς. Mέσα στο

σχολικό περιβάλλον αυξάνονται οι βανδαλισμοί στον εξοπλισμό και στις εγκαταστάσεις

του σχολείου (φθορές, εμφάνιση γκράφιτι στους τοίχους και τα θρανία, κτλ.),

κλιμακώνεται η ανάρμοστη συμπεριφορά απέναντι στους εκπαιδευτικούς, οξύνονται οι

συγκρούσεις μεταξύ ομάδων μαθητών και, γενικά, οι νέοι αδυνατούν να επικεντρωθούν

στη μαθησιακή διαδικασία. […]

Ομοίως, εάν ένα σχολείο δεν μεταδίδει στους μαθητές την αίσθηση ότι είναι

φιλόξενο, εκείνοι θα αντιδράσουν, όπως όταν αισθάνονται ανασφαλείς. Θα κλείσουν τα

κανάλια επικοινωνίας με το σχολείο και θα προσπαθήσουν να ορθώσουν γύρω τους ένα

προστατευτικό τείχος το οποίο δεν θα επιτρέπει να τους αγγίξουν οι προσπάθειες των

εκπαιδευτικών του σχολείου να τους μορφώσουν. Η δημιουργία ενός φιλόξενου σχολείου

συμβαδίζει με την ασφάλεια. Εάν το σχολικό περιβάλλον δεν αποπνέει ζεστασιά, οι

μαθητές θα αισθάνονται ανήσυχοι και δεν θα συμμετέχουν πλήρως στην εκπαιδευτική

διαδικασία, ανεξάρτητα από το πόσο εντατικά το σχολείο προσπαθεί να διασφαλίσει τη

συμμετοχή αυτή.[…]

Επομένως, θεωρούμε ότι η δημιουργία ενός ασφαλούς και φιλόξενου σχολικού

περιβάλλοντος είναι μια θεμελιώδης έννοια την οποία όλα τα σχολεία πρέπει να λάβουν

υπόψη, σε μια προσπάθεια να εκπαιδεύσουν επιτυχώς τα παιδιά όλου του πλανήτη.

John E. Mayer, Δημιουργώντας ένα ασφαλές και φιλόξενο σχολείο, μετάφραση Πέτρος Κλιάπης,

Unesco, International Academy of Education, 2007(διασκευή),

http://www.ibe.unesco.org/fileadmin/user\_upload/archive/publications/EducationalPracticesSeriesPdf/prac16greek.pdf.

Κείμενο 2

Πολύς λόγος έχει γίνει για τα ποικίλα συνθήματα που βλέπουμε καθημερινά να

λερώνουν τους τοίχους. Είναι ένα φαινόμενο με αρχαία καταγωγή, που παρατηρείται

έντονα και στις μέρες μας, στους δρόμους κυρίως των μεγαλουπόλεων, στις

πανεπιστημιακές σχολές αλλά και σε άλλα δημόσια κτίρια, ακόμα και σε αρχαία

μνημεία του ελληνικού χώρου.

Επειδή πολλά άρθρα έχουν δημοσιευτεί για τα αναγραφόμενα στους τοίχους

και τη σημασία τους, ας αναφερθούμε σε κάτι άλλο σχετικό, στα γκράφιτι των

σχολικών θρανίων, κυρίως Γυμνασίων και Λυκείων.

Τα παιδιά επιμένουν να γράφουν με ό,τι βρουν, μολύβι, στυλό, μαρκαδόρο,

μπογιά, ακόμη και διορθωτικό, και δεν πτοούνται από τις απαγορεύσεις του σχολείου

και τις συμβουλές των καθηγητών τους ή, ακόμη, και από τις κυρώσεις για τη φθορά

των θρανίων τους. Πολλά γκράφιτι σβήνονται, για να ξαναγραφτούν λίγο αργότερα,

κι άλλα διατηρούνται μόνιμα και ανεξίτηλα.

Σίγουρα, τα γκράφιτι αποτελούν έναν τρόπο έκφρασης και επικοινωνίας,

ακόμα και εκτόνωσης των μαθητών, που πολύ συχνά, κουρασμένοι από τα μαθήματα,

αντί να παρακολουθούν, προτιμούν να γράφουν στα θρανία τους.

Μ’ αυτόν τον τρόπο τα παιδιά εκφράζουν τα συναισθήματά τους, τον ψυχικό

τους κόσμο, τη διάθεση της στιγμής, τις επιθυμίες, τα όνειρα και τις ελπίδες τους.

Καταθέτουν τις σκέψεις τους, τη φιλοσοφία τους για τη ζωή και τον κόσμο, τη γνώμη

τους για το σχολείο, και φανερώνουν τα κοινωνικά τους πρότυπα, τα οποία συχνά

μπορεί να είναι αρνητικά, αφού τα παιδιά είναι φυσικό να επηρεάζονται από τις αξίες

και τα ινδάλματα της καταναλωτικής - ατομιστικής κοινωνίας των μεγάλων. Βέβαια,

πολλά παιδιά διαμαρτύρονται για την υπάρχουσα κατάσταση, ζητώντας ένα όμορφο

κόσμο ειρήνης, αγάπης και φιλίας. Τέλος, υπάρχουν και παιδιά που διακατέχονται

απλώς από την αρχέγονη επιθυμία του ανθρώπου να διαιωνίσει το όνομά του

γράφοντάς το κάπου, ή από ένα συναίσθημα πρόσκαιρης ιδιοκτησίας.

Σ. Σαρρή, «Τα Graffiti των θρανίων», στο Νέα Ελληνικά, Τεχνικά Επαγγελματικά Εκπαιδευτήρια, Α΄τάξη 1ου Κύκλου, ΟΕΔΒ, Αθήνα 1999, σ. 23-26 (διασκευή).